മണ്മറഞ്ഞത് അക്ഷരനഗരിയുടെ സംഗീത മേല്വിലാസം കോട്ടയം: കോട്ടയത്തിന്റെ സംഗീത മേല്വിലാസത്തിന്റെ പ്രധാന പേരുകാരന് യാത്രയായി. അക്ഷര നഗരിയ്ക്കെന്തു ശാസ്ത്രീയ സംഗീതമെന്നു ചോദിച്ചിരുന്ന കാലയളവില് രഞ്ജിനി സംഗീത സഭ സ്ഥാപിച്ചു സംഗീതത്തെ വളര്ത്തിയ പ്രതിഭയാണ് ഇന്നലെ അന്തരിച്ച ഡോ. എസ്.കെ. മൂര്ത്തി. നഗരത്തിന്റെ സംഗീത സ്നേഹത്തിനു കരുത്തു പകര്ന്ന രഞ്ജിനി സംഗീത സഭയുടെ സ്ഥാപക അംഗവും ദീര്ഘകാലം സെക്രട്ടറിയുമായായിരുന്നു അദ്ദേഹം.മൂര്ത്തി മുന്കൈയെടുത്താണ് 1976 മാര്ച്ച് 21നു രഞ്ജിനി സംഗീത സഭ സ്ഥാപിച്ചത്. എന്. കൃഷ്ണയ്യര് ഉദ്ഘാടനം ചെയ്ത രഞ്ജിനിയുടെ ആദ്യ പരിപാടി പെരുമ്ബാവൂര് രവീന്ദ്രനാഥ് മേനോന്റെ സംഗീതക്കച്ചേരിയായിരുന്നു.തുടര്ന്ന് എല്ലാ മാസവും പരിപാടി നടത്തി ശാസ്ത്രീയ സംഗീത്തിനു കോട്ടയത്തു വേരു പടര്ത്തുകയായിരുന്നു ഡോ. മൂര്ത്തിയും രഞ്ജിനി സംഗീത സഭയും.കെ.ജെ. യേശുദാസ്, ലാല്ഗുഡി ജയരാമന്, ശെമ്മാങ്കുടി ശ്രീനിവാസ അയ്യര്, കുന്നക്കുടി വൈദ്യ നാഥന് ഉള്പ്പെടെ രാജ്യത്തെ സംഗീതപ്രതിഭകളില് ഭൂരിഭാഗം പേരും പിന്നീട് രഞ്ജിനിയില് സംഗീതക്കച്ചേരി അവതരിപ്പിക്കാന് എത്തി. ഇവരില് പലരെയും ആദ്യമായി കേള്ക്കാന് കോട്ടയത്തിന് അവസരമൊരുക്കിയതും മൂര്ത്തിയുടെ സംഗീത പ്രേമമായിരുന്നുവെന്നു നിസംശയം പറയാം.സ്വന്തമായി സംഗീത വിദ്യാലയവും മൂന്നു നില കെട്ടിടവുമൊക്കെയായി രഞ്ജിനി സംഗീത സഭ വളര്ന്നതു പിന്നിലും കോട്ടയത്തിന്റെ സാംസ്കാരിക രംഗത്തെ സജീവ പ്രവര്ത്തകനായിരുന്ന എസ്.കെ മൂര്ത്തിയുടെ കരങ്ങളുണ്ട്. മൂര്ത്തി ഹോമിയോ നിക്കിലെ സേവനത്തിനു ശേഷമായിരുന്നു നാടിനും സംഗീതത്തിനുമായുള്ള അദ്ദേഹത്തിന്റെ പ്രവര്ത്തനങ്ങള്. സംഗീതവും ചികിത്സയും സാമൂഹ്യ സേവനുമായിരുന്ന അദ്ദേഹത്തിന്റെ ജീവിതവും കുടുംബവുമെല്ലാം.ആശ്വാസ് ചാരിറ്റബിള് ട്രസ്റ്റിന്റെ മാനേജിങ് ഡയറക്ടറായിരുന്ന അദ്ദേഹം തിരുനക്കര ഉത്സവകമ്മിറ്റിയിലെ സ്ഥിരം സാന്നിധ്യമായിരുന്നു. പുല്ലാങ്കുഴല് വാദകനും മികച്ച ചിത്രകാരനുമായിരുന്നു ഡോ. എസ്. കെ. മൂര്ത്തി. ആരെയും വിസ്മയിപ്പിക്കുന്ന ഒട്ടേറെ എണ്ണ ഛായാ ചിത്രങ്ങള് അദ്ദേത്തിന്റെ തൂലികയില് പിറന്നിട്ടുണ്ട്.